b'\n_START_ARTICLE_\nWestern Pennsylvania Hockey League\n_START_SECTION_\nPrvotna liga WPHL\n_START_PARAGRAPH_\nPred letom 1900 je bilo mesto Pittsburgh eno od prvih mest v Severni Ameriki, ki je imelo umetno ledeno podlago, v dvorani Duquesne Gardens. Mesto je kmalu spoznalo, da samo s hitrostnim drsanjem, odpiranjem drsali\xc5\xa1\xc4\x8da za obiskovalce in zabavami v kostumih ne more slu\xc5\xbeiti ve\xc4\x8djega denarja. Zato so se odlo\xc4\x8dili, da bi lahko za\xc4\x8deli s hokejem na ledu, ki je bil tedaj dokaj nov \xc5\xa1port. James Conant, direktor prvih dveh dvoran z ledeno podlago v mestu, dvoran Duquesne Gardens in Schenley Park Casino, je zato ustanovil ligo Western Pennsylvania Hockey League. V sezoni 1901/02 je imela liga tri mo\xc5\xa1tva: Pittsburgh Bankers, Pittsburgh Athletic Club in Pittsburgh Keystones. Da bi mo\xc5\xa1tva popolnili z igralci, so mnoge organizacije s pretvezo poslovnih zadev pripeljale v mesto mlade Kanad\xc4\x8dane, kot sta bila George Lamb in Bill Hamilton, in vzpostavile mo\xc5\xa1tva._NEWLINE_Liga je zvabila igralce iz Kanade z obljubami o visoko pla\xc4\x8dani zaposlitvi in nizkimi denarnimi podporami. V tistem \xc4\x8dasu so bile vse hokejske lige v Kanadi amaterske in liga je tako uspela pritegniti mnoge odli\xc4\x8dne igralce, med drugim kasnej\xc5\xa1e \xc4\x8dlane Hokejskega hrama slavnih lige NHL Alfa Smitha, Hoda Stuarta in Rileyja Herna._NEWLINE_Poleti leta 1902 pa je Harry Peel, igralec Keystonesov v sezoni 1901/02, priznal, da so mu v t. i. amaterski ligi pla\xc4\x8devali 35 dolarjev na teden. Ker je bil profesionalizem v hokeju na ledu tedaj \xc5\xa1e nekaj nepredstavljivega in celo nezasli\xc5\xa1anega, od njegovega priznanja nobena amaterska mo\xc5\xa1tva niso ve\xc4\x8d igrala proti mo\xc5\xa1tvom lige WPHL, brez da bi jih suspendirali kanadski ali ameri\xc5\xa1ki funkcionarji. Peela je suspendirala liga Ontario Hockey Association in kasneje dvakrat zavrnila njegovi pro\xc5\xa1nji za prenehanje suspenza, 10. decembra 1903 in 30. novembra 1904. Peel je izjavil: "Oni (mo\xc5\xa1tva) ne dvomijo glede pla\xc4\x8devanja igralcev. \xc4\x8ce jih ne pla\xc4\x8dujejo, jim dajo ponarejene (poslovne) polo\xc5\xbeaje." Do za\xc4\x8detka sezone 1902/03 je bila liga WPHL \xc5\xbee polno profesionalna liga s \xc5\xa1tirimi mo\xc5\xa1tvi - pridru\xc5\xbeilo se je \xc5\xa1e mo\xc5\xa1tvo Pittsburgh Victorias. V Pittsburgh so vabili mnoge zvezdnike, ki so lahko sprejeli pla\xc4\x8dilo za svoje igre. V sezoni 1902/03 sta tako veliki zvezdi postala brata Bruce in Hod Stuart. Hokejskim navija\xc4\x8dem so s\xc4\x8dasoma postali znani tudi nekateri veliki igralci, npr. Fred Lake._NEWLINE_Prvak lige je tekmoval proti mo\xc5\xa1tvu Portage Lakes Hockey Club za "profesionalno prvenstvo Zdru\xc5\xbeenih dr\xc5\xbeav" do nastanka lige International Professional Hockey League za sezono IPHL 1904/05. Portage Lakes je igral serijo z mo\xc5\xa1tvom Pittsburgh Bankers in zmagal z 2-1 ob eni neodlo\xc4\x8deni tekmi, a je v se\xc5\xa1tevku rezultatov zmagal Pittsburgh z 11-6. Naslednjo sezono je Portage Lakes \xc5\xa1e naprej igral profesionalne ekshibicijske tekme, a je oplenil mo\xc5\xa1tva iz Pittsburgha za najbolj\xc5\xa1e igralce, kot sta bila Riley Hern in Bruce Stuart._NEWLINE_Kljub tem izgubam igralskega kadra se je liga WPHL za\xc4\x8dela z istimi 4 mo\xc5\xa1tvi, a so 17. januarja 1904 iz lige izstopili Keystonesi. Igralci Keystonesov so se nato razpr\xc5\xa1ili v ostala tri mo\xc5\xa1tva. Svoje mesto so zavzeli obetavni mladi igralci in tri razli\xc4\x8dna mo\xc5\xa1tva iz Pittsburgha so izzvala Portage Lakes za ameri\xc5\xa1ki profesionalni naslov tisto leto. \xc5\xa0e najbli\xc5\xbeje uspehu so bili Victoriasi, ki pa so izgubili z izidom 1-2 v zmagah.\n_START_SECTION_\nObuditev lige WPHL\n_START_PARAGRAPH_\nLeta 1907 so tako ponovno o\xc5\xbeivili ligo WPHL. V prvi sezoni, skupno sicer \xc5\xbee peti, so v ligi sodelovala \xc5\xa1tiri mo\xc5\xa1tva: Pittsburgh Lyceum, Pittsburgh Athletic Club, Pittsburgh Bankers in novoustanovljeno mo\xc5\xa1tvo Pittsburgh Pirates._NEWLINE_Obnovljena liga je \xc5\xa1e vedna imela nekatere velike zvezde, kot sta bila Albert Kerr in Art Throop, a so mnogi igralci dobivali bolj\xc5\xa1e ponudbe iz kanadskih lig ob koncu decembra, zato so mo\xc5\xa1tva za silo sestavljala svoje postave do konca sezone._NEWLINE_28. januarja 1908 se je v ligi zgodilo tisto, kar je prav mogo\xc4\x8de bila prva menjava profesionalnih hokejistov med mo\xc5\xa1tvi v zgodovini. Piratesi so poslali Jamesa MacKayja, Edgarja Deyja in Dunca Taylorja in v zameno od Bankersov prejeli Josephyja Donnellyja, Cliffa Bennesta in igralca po imenu McGuire._NEWLINE_Sezona 1908/09 je obetala veliko, saj so v mo\xc5\xa1tvih dominirali Alf Smith, Art Sixsmith, Lorne Campbell in vratar James MacKay, a je do konca decembra tretjina igralcev zapustila ligo in sprejela ponudbe iz razli\xc4\x8dnih lig. Postajalo je vse bolj o\xc4\x8ditno, da so mnogi igralci uporabljali ligo WPHL, da bi ulovili dober za\xc4\x8detek sezone pred pravimi preizkusi doma v Kanadi. \xc5\xa0tirje od teh igralcev (Tommy Smith, Con Corbeau, Albert Kerr in Harry Smith) so odstopili od pogodb in podpisalo nove kar sredi sezone. 23. decembra je razpadel Pittsburgh Lyceum. Ker je bilo nemogo\xc4\x8de ra\xc4\x8dunati na postavo igralcev po 20. decembru, so se odlo\xc4\x8dili razpustiti ligo WPHL po sezoni in se vrniti k hokeju na ledu na lokalni ravni.'